རྩོམ་རིག་ནི་མིའི་རིག་པ་ཡིན་ཞེས་རྩོམ་རིག་གིས་མིའི་འཚོ་བ་ཚུར་སྣང་བྱས་ཤིང་ལྟད་མོར་བཀྲམ་པས།དེ་ལ་ལྟ་མཁན་ཡང་མི་ལས་མེད་པར་མི་རྣམས་ཀྱིས་རྩོམ་རིག་ལས་ཕྱིར་མངོན་པའི་རང་ཉིད་ཀྱི་གཟུགས་བརྙན་ལ་ལྟ་བའི་གོམས་གཤིས་ཤིག་ཆགས་ཤིང་དེ་འཚོ་བའི་དགོས་མཁོར་གྱུར་པ་ནས་བཟུང་།རྩོམ་རིག་གི་ལས་རིགས་འདིར་རྩོམ་པ་པོ་དང་ཀློག་པ་པོ་ཞེས་པའི་ལས་གནས་མི་འདྲ་བ་གཉིས་བྱུང་།སྔ་མས་གསར་རྩོམ་ལ་ཅི་འདྲའི་བྲོ་བ་ལྡན་ན་ཕྱི་མའི་སེམས་ཀྱི་དགོས་མཁོ་དེ་ལྟར་སྐོང་ཐུབ་པ་དང་ཕྱི་མར་ཀློག་འདོད་ཀྱི་འདུན་པ་ཅི་ལྟར་ཆེ་ན་སྔ་མའི་གསར་རྩོམ་གྱི་སྤོབས་པའང་དེ་ལྟར་སྐྱེད་ཐུབ་པས་ཕན་ཚུན་གཅིག་ལ་གཅིག་བརྟེན་གྱི་འཚོ་བའི་ཞིང་ཁམས་ཤིག་གྲུབ།དེ་ལྟར་རྩོམ་རིག་གི་གཞལ་ཡས་ཁང་ནས་རྩོམ་པ་པོ་ནི་སྒྲུང་པ་དང་ཀློག་པ་པོ་ནི་ཉན་པ་པོ་ཡིན།རྩོམ་པ་པོ་ནི་འཁྲབ་སྟོན་པ་དང་ཀློག་པ་པོ་ནི་ལྟད་མོ་བའི་རྣམ་པས་ཕན་ཚུན་སེམས་ཀྱི་རྒྱུན་ཐག་གཅིག་ལ་བརྒྱུས་ཤིང་།ཇི་ལྟར་རྒྱུས་བཏབ་པ་མང་ན་ཐག་པ་དེ་ལྟར་ཇེ་བཀན་ནས་ཇེ་སྦོམ་དུ་འགྲོ་བ་ལས་ཟད་པའི་སྐལ་བ་ནམ་ཡང་མི་སྲིད་པ་ནང་བཞིན།རྩོམ་པ་པོ་དང་ཀློག་པ་པོའི་བར་ཐག་ཇེ་ཉེ་ནས་ཇེ་ཉེར་གྱུར་ཏེ་མཚམས་ཤིག་ན་དམིགས་བསལ་གྱི་དབྱེ་བ་མེད་པར་རྩོམ་པ་པོ་ནི་ཀློག་པ་པོ་ཡིན་ལ་ཀློག་པ་པོ་ནི་རྩོམ་པ་པོ་ཡིན་པས།ལས་ཀ་དེ་གཉིས་མི་གཅིག་གི་འཚོ་བའི་གྲུབ་ཆ་གཉིས་སུ་གྱུར་བའང་ཡོད།གང་ལྟར་རྩོམ་རིག་ཀློག་པ་ནི་རང་ཉིད་ཀྱིས་བསམ་བློའི་རྒྱགས་ཕྱེ་རྔུབ་པའི་དུས་རིམ་དང་རྩོམ་རིག་གསར་རྩོམ་ནི་རང་ཉིད་ཀྱིས་མཐོང་བའི་བསམ་བློ་གཞན་ལ་སྟོན་པའི་དུས་རིམ་ཞིག་ཡིན་པས།མི་ཚེ་རྩོམ་རིག་ལ་གཞོལ་བའི་རྩོམ་པ་པོ་རྣལ་མ་ཞིག་གི་བརྩམས་ཆོས་ལས་ད་གཟོད་བློ་གྲོས་ཀྱིས་ཞུན་བརྡར་ཆོད་པའི་བསམ་བློའི་འཚོ་བཅུད་རྔུབ་ཐུབ་པ་དང་དེ་ལྟ་བུའི་བརྩམས་ཆོས་ད་གཟོད་མིའི་རིགས་ཐུན་མོང་གི་བསམ་པའི་རྒྱགས་ཕྱེར་འགྱུར་ཐུབ་པ་ཡིན།